Summary: A Plataforma en Defensa do Ensino Público comeza unha serie de mobilizacións contra a proposta de reforma educativa por "segregadora, sexista, mercantilista, autoritaria e que profunda na desigualdade".

O rexeitamento ao anteproxecto da Lomce (Lei de Mellora da Calidade Educativa) impulsada polo ministro Wert espállase polo Estado adiante e chega tamén a Galicia. A Plataforma en Defensa do Ensino Público convocou concentracións nunha ducia de cidades do país este xoves ás 19 horas para protestar contra un texto que considera "partidista" e baseada no "desquite". A Plataforma en Defensa do Ensino Público convoca manifestacións nunha ducia de cidades contra o borrador de Wert Os voceiros de UGT, CCOO, Sindicato de Estudantes e Confapa, membros destea plataforma, pediron xa en rolda de prensa a retirada do borrador por ser unha lei "segregadora, sexista, mercantilista, autoritaria e que profunda na desigualdade", ademais de interpretar que "o tema das linguas cooficiais", que tanta polémica creou sobre todo en Cataluña, non é máis que unha estratexia de Wert "para non discutir outros aspectos" do texto. Por todo isto, a plataforma pretende centrar o debate en cuestións como a segregación, o intento privatizador do ensino ou a "profundización" nun modelo desigual. As protestas deste xoves, día 13, serán na Coruña (fronte ao IES Eusebio da Guarda), Santiago (IES Rosalía de Castro), Ferrol (IES Sofía Casanova), Lugo (Delegación da Xunta), Burela (fronte ao IES Perdouro), Ourense (CEIP Manuel Sueiro), O Barco de Valdeorras (CEIP Condesa de Fenosa), Verín (IES Taboada Chivite), Pontevedra (IES Vale Inclán), Vigo (IES Santa Irene), Vilagarcía de Arousa (Praza de Galicia) e Ponteareas (Casa do Concello). Marcelino Brea, responsable de Ensino de UGT-Galicia, advertiu tamén que o calendario de mobilizacións é "sine die" por mor da actitude dun Goberno central "sen vontade de negociación". "O final do touro na praza xa se sabe cal é", asegurou Brea, en alusión ás declaracións do ministro Wert, que presumiu de ser "como un touro bravo" que se crecía "ante o castigo". Os sindicatos advirten de duras mobilizacións no futuro contra a reforma educativa Ademais, José Fuertes, responsable de Ensino de CCOO-Galicia, censurou os obxectivos "ideolóxicos da reforma" e advertiu que para deter a deriva do Executivo "non chegará con ser suaves". Para Comisións, o ministro de Educación "mentiu" ao asegurar que non negociara o texto coa Conferencia Episcopal e denuncia a introdución "forzosa" dunha alternativa á relixión ou a intención de aumentar as horas dedicadas a esta materia. Do mesmo xeito, critica a "privatización" do ensino público e a intención da Administración central de facilitar e ampliar os concertos. En canto á segregación de alumnos, censurou que o novo anteproxecto de lei "obriga a que as comunidades autónomas non poidan discriminar aos centros que discriminan". Por outra banda, o portavoz do Sindicato de Estudantes, Pablo Álvarez, chamou os mozos a "saír á rúa" a protestar en contra dunha norma que, na súa opinión, supón "unha marcha atrás no reloxo da historia" en canto a dereitos do alumnado, como o de manifestación. Neste sentido, tamén fixo un chamamento á mobilización para forzar ao Goberno español ao diálogo, cuestión na que posteriormente incidiu o responsable de UGT, que censurou o Estado e o conselleiro de Educación da Xunta, Jesús Vázquez, por non dar "a oportunidade" ao sector educativo de ofrecer as súas achegas. Ademais, o presidente de Confapa-Galicia, Lois Taboada, criticou "a desconsideración intolerable" por parte das autoridades, que non viron "pertinente" reunirse con pais, centrais sindicais e representantes de estudantes. Así, anunciou que a súa organización estuda xa a presentación dun recurso de anticonstitucionalidade contra a futura norma, ao entender que vai en contra do dereito que establece o artigo 27.7 da Constitución e relega a pais e nais á participación nos centros como "órganos consultivos" e non de goberno. "Non imos renunciar a iso", avisou. A Confapa estuda un recurso de anticonstitucionalidade contra a norma por relegar a pais e nais na súa elaboración Por todo isto, Taboada destacou que "hai razóns máis que sobradas" para reclamar a retirada "inmediata" do anteproxecto, a dimisión de José Ignacio Wert e o nomeamento dun novo ministro e un novo equipo que "abra o proceso de negociación co conxunto das partes" implicadas. Xa por último, os membros da Plataforma en Defensa do Ensino Público apuntaron que se reuniron cos grupos parlamentarios -a excepción do PP- e lograron que presenten unha interpelación para que o conselleiro Vázquez expoña na Cámara a súa posición con respecto á LOMCE. "Non sabemos se vai dar a cara", sinalaron.


Summary: O Comité Intercentros da CRTVG convocou unha manifestación para este domingo en Compostela, secundada por máis de 60 colectivos sociais, culturais e formacións políticas, para exixir "unha CRTVG ao servizo do pobo". Nós Diario conversa co presidente do Comité Intercentros e sindicalista da CIG, Tiago Alvite, para coñecer as razóns da protesta.

—Cales son os motivos de convocar esta manifestación? Entendemos que a CRTVG está secuestrada polo Goberno galego do PP para perpetuarse no poder sacrificando os principios básicos da Corporación, como a garantía do pluralismo político, social e cultural, a defensa da igualdade, a normalización do galego, ou a atención á xuventude e a infancia, entre outros. Cómpre dar unha resposta social o máis ampla posíbel para rescatar os nosos medios. Rescatar a CRTVG, celebrar a diversidade e preservar o país Para isto, reclamamos o cumprimento da Lei de Medios Públicos de Comunicación Audiovisual da Galiza, do ano 2011, aprobada polo propio PP, que recolle que o director xeral da CRTVG sexa elixido pola maioría cualificada do Parlamento da Galiza, así como a aprobación do Estatuto profesional e o Consello de Informativos como instrumentos que garantan a independencia dos profesionais da información, un mandato marco que fixe os obxectivos estratéxicos do servizo público, e a creación dunha autoridade audiovisual independente do Goberno e os operadores que vele polo cumprimento deses obxectivos. Así, a finalidade da mobilización é exixir ao Goberno do PP que poña a CRTVG ao servizo do pobo. "A finalidade da mobilización é exixir ao Goberno do PP que poña a CRTVG ao servizo do pobo" —A mobilización conta co apoio de máis de 60 colectivos de distinta índole. Si, é unha convocatoria do conxunto da sociedade galega e do seu tecido organizativo, polo que participan colectivos sociais, culturais, políticos, sindicais e profesionais diversos. É a primeira protesta que se leva a cabo na historia da CRTVG que non se reduce ás reclamacións das persoas traballadoras da corporación, senón que a secunda toda a poboación. O propio pobo galego, que paga os medios públicos, leva a cabo esta reclamación social para rescatar a CRTVG do poder político. Colexios de xornalistas de todo o Estado secundan a manifestación do 6 de novembro en defensa da CRTVG Até o de agora, as manifestacións que se realizaron foron convocadas de maneira exclusiva pola representación sindical e presentaban un carácter fundamentalmente socio-laboral. Porén, esta mobilización conta cun perfil social e político, pois é a poboación quen reclama ao PP que devolva os medios públicos, que non son da súa propiedade, á sociedade galega. Así, o Comité Intercentros é un organismo convocante máis en pé de igualdade que o resto de organizacións que chaman á mobilización na protesta. Por todo isto, esperamos que haxa unha participación masiva e que se nos escoite. A sociedade galega sempre estivo á altura dos momentos importantes e críticos do país, e sempre respondeu en defensa dos seus propios intereses, polo que só contemplamos que esta mobilización sexa un éxito. O comité intercentros da CRTVG exixe dimisións ante os "novos episodios de manipulación informativa" —Cal é entón a situación na que se atopa a CRTVG? A CRTVG atópase nunha situación de secuestro por parte do PP que se está a agravar cada vez máis. Este secuestro implica, no que respecta á programación informativa, a manipulación dos contidos dos telexornais en beneficio da forza política no Goberno, o Partido Popular. E no que respecta ao resto da programación, o deterioro da variedade, o equilibrio e a calidade dos contidos destinados aos distintos públicos. Persoal da CRTVG denuncia "represión" pola manifestación convocada Os medios de comunicación públicos forman parte do marco que garante a democracia, non son un instrumento máis, senón que teñen un papel fundamental na súa estruturación. Por isto, ten que haber un control social para garantir a súa independencia, o que implica un control tanto dos contidos que se emiten como da xestión dos medios públicos. Porén, para que isto sexa posíbel, é precisa unha vontade política para aplicar a lei de 2011. "Por unha CRTVG ao servizo do pobo" Denunciando a "manipulación" sobre os medios públicos e a "cancelación" de contidos por parte do Goberno galego decorrerá a manifestación deste domingo en Compostela. O Comité Intercentros reclamará con esta protesta que a CRTVG sexa "un instrumento ao servizo das necesidades sociais, democráticas e culturais do pobo galego", indica Tiago Alvite. Ao remate da mobilización, o director teatral Quico Cadaval e a actriz Patricia Vázquez amenizarán a chegada das e dos manifestantes. Dous profesionais do cadro de persoal da CRTVG, Ana Romaní e Manuel Pampín, lerán o manifesto da convocatoria. Tamén haberá unha actuación musical da cantautora Silvia Penide. "Cremos que o propio formato da manifestación vai garantir o seu éxito", prevé Tiago Alvite, sindicalista da CIG.


Summary: As votacións, á espera da resposta da formación de Beiras, serían "abertas a militantes, simpatizantes e cidadanía en xeral"

Non houbo sorpresas, e o Consello Nacional de Compromiso por Galicia refrendou as propostas e anuncios realizados nos últimos días pola organizacións. En primeiro lugar reiterou a oferta de coalición electoral a Anova que o xoves fixo pública Xoán Bascuas, co obxectivo de conformar, segundo o propio Bascuas, unha oferta "nidiamente galega e progresista". Houbo un alongado debate sobre outras posibilidades de pacto máis amplas, nas que entraría tamén Esquerda Unida, pero finalmente a maioría impúxose. Bascuas defendeu que "a situación que estamos a vivir require de respostas audaces", que permitan unha alternativa "realista" ao PP e á vez "posibilitar un proxecto político propio de longo percorrido coa aspiración de gobernar este País". Así mesmo, aprobouse o procedemento para a convocatoria e realización de primarias para a elección dos candidatos de Compromiso (ou da coalición Compromiso-Anova se finalmente chegase a producirse). As votacións, á espera da resposta da formación de Beiras, terían lugar o vindeiro domingo 9 de setembro e serían "abertas a militantes, simpatizantes e cidadanía en xeral". Escolleríanse en primeiro termo os cabezas de lista e posteriormente á Presidencia da Xunta. Escolleríanse en primeiro termo os cabezas de lista e posteriormente á Presidencia da Xunta Bascuas salientou que a convocatoria de primarias "vai para adiante, porque ese foi o noso compromiso e non só falamos doutras formas de facer política, se non tamén as aplicamos". En calquera caso, tanto a data coma o procedemento estarían á espera dunha confirmación definitiva, que dependería da aceptación da oferta de coalición. Nese caso, sinala Bascuas, "habería que acordar certas regras de xogo". (HABERÁ AMPLIACIÓN)


Summary: Primeiro cruzamento de dardos na primeira moción de censura da historia do réxime de 1978 politica e aritmeticamente viábel. Abriu o lume o parlamentar designado por Sánchez e secretario de Organización do PSOE, José Luís Ábalos. Construíu a súa intervención sobre a base da sentenza da Gürtel. Raxoi acusouno de mentir no Congreso. Mais o seu discurso deixou un flanco moi feble: quen mentiu en sede xudicial foi el propio, segundo acredita o fallo da Audiencia Nacional.

Raxoi en estado puro. Ese foi o que se despregou na réplica a Ábalos no comezo do debate. Máis do que o contido da súa intervención -perfeitamente previsíbel- o que tiña interese era constatar o seu ton, a súa cualidade. E foi a da sempre, non a dun home que estivese a matinar na hipótese da demisión. O seu discurso desprendeu o ar de que Raxoi morrerá politicamente coas botas postas, mais non renunciará ao seu cargo. Ábalos leeu varios fragmentos da sentenza da Audiencia Nacional, aqueles en que se estabelece a catalogación do PP como unha máquina de corrupción institucional e en que se pon en cuestión a credibilidade do testemuño prestado en sede xudicial por Raxoi. Este, na súa réplica, acusou Ábalos de torcer o sentido da resolución xudicial -acusouno de mentir-, obviando unha evidencia, a de que quen mentiu foi el ao negar no tribunal a existencia dunha caixa B. Como tamén cabía agardar, Raxoi utilizou a trécola do "e ti máis" para contrarrestar a intervención de Abalos. "Coa sentenza dos EREs, vanse facer unha moción de censura a vostés mesmos?", inquiriu o inquilino da Moncloa. Na súa réplica, o dirixente do PSOE afirmou que non son asuntos comparábeis porque a corrupción do PP é estrutural e quen a practica é o propio partido -condenado pola sentenza por obter beneficios económicos da trama Gürtel.


Summary: Sindicatos e persoal da factoría concentráronse para pedir a retirada do expediente sancionador ao presidente do comité de empresa, Juan Carlos Corbacho

A presentación dun expediente sancionador ao presidente do comité de empresa de Alu Ibérica, Juan Carlos Corbacho, contestouse esta quinta feira cunha concentración diante da fábrica na Coruña. Máis dun cento de traballadoras e traballadores exixiron á compañía que retirase a acusación ao representante do cadro de persoal sinalando que a dirección quere emprender unha "persecución" contra a representación sindical. Na mobilización participaron representantes do sector da industria da CIG, CCOO e UXT, que cargaron contra o expediente disciplinario ao traballador por "falta de respecto" á dirección, que podería significar o seu despedimento disciplinario. Os sindicatos van presentar alegacións Xoán Xosé Bouza, secretario nacional da CIG-Industria, explica a Nós Diario que a solución ao conflito "non é a represión sindical, pasa por cumplir o acordado e facer os investimentos pendentes para garantir a continuidade e os postos de traballo". Desde UXT, o seu secretario xeral da Federación de Industria, Construción e Agro (FICA), Javier Carreiro, denuncia que "Alu Ibérica, en plan caciquil está coaccionado o comité de empresa". Informa que na planta asturiana de Avilés tamén abriu un expediente a catro traballadores, un por cada central sindical. "Do plan industrial que se prometeu non se está facendo nada e queren calarnos a boca, algo que non permitiremos", asegura este sindicalista. As centrais xa anunciaron que pensan presentar alegacións ao expediente da empresa e despois a compañía propoñerá a sanción, que, de inicio, cualifican de "moi grave". Carreiro afirma a Nós Diario que non cederán "diante de chantaxes de Alu Ibérica de tentar coaccionar o comité de empresa cando este se está dedicando a defender os intereses do colectivo".


Summary: Celta e Deportivo teñen este sábado citas nas que se xogan moito máis que tres puntos. Os coruñeses co Xetafe e os vigueses co Osasuna. Mentres, o Lugo prepara o encontro de mañá contra o Córdoba, ao que venceu na primeira volta no Ángel Carro

A liga avanza e cada partido comeza a tomar forma de final para Celta e, sobre todo, Deportivo. As citas que teñen este sábado son moito máis que tres puntos. O Celta enfróntase ao Osasuna, ás catro da tarde no Reino de Navarra, equipo que está só a dous puntos dos celestes, polo que o resultado do partido podería provocar que os vigueses entrasen na zona de descenso e os navrros saísen dela. Unha baza do Celta é que Iago Aspas podería xogar o encontro, unha vez recibida a alta médica. Nas filas do deportivismo confían que a cita de hoxe ás 18:00 no Alfonso Pérez contra o Xetafe poida supoñer o comezo da recuperación do conxunto herculino. No encontro estrearase Kaká, a fichaxe de inverno dos coruñeses. Mentres, os madrileños afrontan a cita co apremio que dá levar dous meses sen gañar. Porén, levan 10 puntos máis que o Deportivo. Mentres, o Lugo ten a súa cita o domingo en Córdoba, equipa á que derrotou na primeira volta no Ángel Carro. Os lugueses van décimos, con 33 puntos, mentres que os andaluces ocupan o sexto posto e teñen 36. O partido comezará ás 17:00 horas


Summary: Concentracións en cidades e vilas para se solidarizar coas mulleres andaluzas e rexeitar a axenda "machista" da dereita máis dura.

Centos de persoas participaron nas concentracións que decorreron en cidades e vilas de Galiza convocadas polo feminismo para rexeitar as políticas de recortes de dereitos e liberdades das mulleres. Concentracións convocadas en solidariedade coas mulleres andaluzas a raíz da entrada da extrema dereita de Vox no parlamento andaluz cunha axenda con puntos tan polémicos como cuestionar a violencia machista. Da Coruña e Ferrol a Vigo, de Lugo a Ourense, pasando por Lalín, Pontevedra, Monforte, Ribeira, Compostela ou Viana do Bolo, entre outras. As mobilizacións incidiron en que "a igualdade nin se negocia nin se vende" e rexeitaron a "ideoloxía patriarcal" de Vox e que partillan sectores doutras forzas da dereita. "Nin un paso atrás na loita feminista", "Ás políticas fascistas, resposta feminista" ou "Fóra o machismo das institucións" foron algunhas das palabras de orden as concentración, así como a de "Non estamos todas faltan as asasinadas". "En 2017, das 166.260 denuncias por violencia de xénero, só dúas resultaron non acreditadas. Estes datos falan sós." sinalouse nun dos manifestos lidos ao rematar as concentración.


Summary: Tan só un día após o Goberno español bloqueara o diálogo co Govern catalán e un día antes da manifestación da dereita e a ultradereita en Madrid, o presidente do Executivo central, Pedro Sánchez, sinalou que non aceptará "nunca" o dereito á autodeterminación.

Sánchez emitiu na mañá do sábado unha dura mensaxe contra o soberanismo apenas horas despois de que o seu Goberno suspendera o diálogo co Govern catalán e un día antes da manifestación españolista convocada pola dereita e ultradereita en Madrid na que participará Feixoo. Sánchez Sinalou que a autodeterminación "non é constitucional", polo cal, dixo, non a aceptará "nunca". Dentro da Constitución, afirmou Sánchez, "todo, fóra, nada". Así se pronunciaba nun acto en Barakaldo onde presentou a candidatura do candidato do PSOE á Alcaldía, Alfredo Retortillo. O presidente do Goberno español aludiu ao bloqueo das negociacións co PDeCAT e ERC, que deben decidir antes da cuarta feira se tomban ou non os orzamentos xerais. Sánchez quixo marcar distancias contra quen "chegou tarde ao aborto, ao divorcio, ao matrimonio homosexual" e criticou "a volta atrás dunhas dereitas que reclaman a recentralización". Tamén cargou contra as forzas independentistas, cuxo viaxe, prognosticou, "non vai a ningunha parte". Para Sánchez, o debate en Catalunya non é independencia si ou non, senón "convivencia si ou si e iso só se consegue con diálogo". Insistiu en que o que formula para Catalunya é o seu "autogoberno".


O Celta sufriu esta tarde a primeira derrota do curso ó caer por 1-3 fronte ó Vilarreal en Balaídos nun partido tolo con moitísimas ocasións para os dous equipos. O conxunto céltico dominou durante moi boa parte do choque, atacou sen reservas e dispuxo de múltiples ocasións, pero pecou de falta de efectividade cara ó marco defendido por Asenjo. Pese á derrota, o Celta continúa sexto na táboa con 12 puntos de 21 posibles O Vilarreal púxose 0-2 en dous minutos grazas a dous zarpazos de Moi Gómez, Larrivey acurtou distancias antes do descanso para o Celta, e Mario puxo a sentenza no tempo de desconto. O submarino amarelo dedicoulle o triunfo ó seu adestrador Marcelino, que perdeu ó seu pai nos últimos días. Nos últimos minutos foi expulsado o central Fontás por dobre cartón marelo e se perderá o vindeiro partido contra o Athletic de Bilbao. Pese á derrota, o Celta continúa sexto na táboa con 12 puntos de 21 posibles. Berizzo dispuxo o seu once de gala dos primeiros partidos, con Hugo Mallo xa consolidado no lateral dereito. Pola contra, o Vilarreal, que xogou e goleou o pasado xoves en Europa League, chegaba con moitas baixas en defensa. De feito, o canteirán Adrián Marín tivo que actuar no lateral esquerdo. O dominio alterno e a ausencia de ocasións marcaron os primeiros minutos. Non obstante, a partires do primeiro cuarto de hora, o Celta empezou a impoñerse grazas ó dominio do balón e a súa habitual presión alta. Mario desbotoulle a primeira ocasión clara a Nolito cando se dispoñía a rematar en boca de gol un centro de Orellana, e o propio Nolito tivo outras dúas nun disparo escorado primeiro e nun remate que se marchou alto despois. O Vilarreal empezou a contragolpear con certo perigo, e aproveitou as dúas primeiras chegadas claras para asestar un golpe durísimo ó partido. As dúas co mesmo nome propio: Moi Gómez Non concretou o Celta a súa superioridade e pagouno caro. O Vilarreal empezou a contragolpear con certo perigo, e aproveitou as dúas primeiras chegadas claras para asestar un golpe durísimo ó partido. As dúas co mesmo nome propio: Moi Gómez. Primeiro, no minuto 32, rematou un centro de Cheryshev tras unha grande cabalgada do exmadridista, e despois, no 34, recuperou un balón en campo contrario e definiu desde a frontal pegado ó pau dereito de Sergio. O Celta acusou o golpe por uns minutos, nos que o Vilarreal puido facer o terceiro tras unha mala saída de Sergio nun córner, pero refíxose nos últimos compases do primeiro tempo. Primeiro Asenjo sacou unha man marabillosa a un disparo de Krohn-Delhi que ía á escuadra, e despois, no 44, Larrivey aproveitou unha perda inocente de Víctor Ruiz para marcar o 1-2 e dar esperanzas á parroquia de Balaídos de cara á segunda metade. O conxunto de Berizzo saíu algo frío tralo descanso e puido encaixar o terceiro nun disparo de Mario que salvou fenomenal Sergio e nun remate alto de Uche tras un mal despexe de Krohn-Delhi. Non obstante, pasados uns minutos o Celta comezou a asediar á portería de Asenjo. Atacaba e atacaba, recuperaba moi rápido e tiña ó Vilarreal pechado na súa área. Primeiro tívoa por medio de Krohn-Delhi e despois Bruno sacou na liña de gol un remate de Fontás, pero non atinou a facer o empate. Moveu entón Marcelino o banco metendo a Jonathan Dos Santos e a Vietto para deter o acoso e derribo celeste. A fatiga foi aparecendo nos xogadores do Celta co paso dos minutos e o Vilarreal contragolpeaba cada vez con máis perigo. Berizzo tamén realizou trocos: primeiro Jony por Planas, despois Levy, que tivo unha moi clara, por Radoja e por último a Charles por Álex López para queimar todas as naves. O Celta non atinou, pero o Vilarreal si. O lateral Mario puxo a sentenza no tempo de desconto ó culminar unha contra tras un pase de Vietto. Mesmo Uche puido anotar o cuarto, pero o marcador non se moveu do 1-3 Mentres, sucedíanse as chegadas nas dúas áreas, ata que, a catro minutos do final, unha entrada de Fontás sobre Uche nunha contra clarísima custoulle o segundo cartón marelo e a conseguinte expulsión. Aínda con dez homes, o Celta tivo o empate nun remate de cabeza de Larrivey que sacou noutra grande intervención Asenjo. O Celta non atinou, pero o Vilarreal si. O lateral Mario puxo a sentenza no tempo de desconto ó culminar unha contra tras un pase de Vietto. Mesmo Uche puido anotar o cuarto, pero o marcador non se moveu do 1-3. Primeira derrota da temporada para un Celta ó que pouco se lle pode reprochar visto o visto sobre o céspede de Balaídos, que rexistrou unha entrada de máis de 22.000 espectadores nunha soleada tarde de domingo.


Summary: A CIG convoca unha concentración para rexeitar o despido do seu delegado e unha marcha para reclamar solucións á crise do sector.

A CIG anunciou que nos vindeiros días intensificará as mobilizacións que está a desenvolver en defensa do naval vigués, reivindicación á que agora se suma a denuncia da represión sindical que se vive en Barreras tras o despido do delegado da central sindical no comité de empresa. Así a vindeira segunda feira, día 12, desenvolverá unha concentración diante do estaleiro ás 11 horas para esixir a súa readmisión, mentres que a quinta feria15 convoca unha manifestación dende a Dobrada ás 19 horas en demanda de solucións para a grave crise que atravesa o sector. Anunciouno esta quinta feira en rolda de prensa o secretario xeral da CIG, Paulo Carril. O máximo responsábel da central sindical explicou que a manifestación fai parte do calendario de protestas que a CIG leva tempo desenvolvendo para alertar sobre o declive do sector naval e reclamar solucións que garantan a súa continuidade. Carril incidiu en que a estas reivindicacións súmaselle agora a denuncia da represión sindical que se está a vivir en Barreras co despedimento do representante da central sindical no comité, ao que a empresa acusa de ser o responsábel da ocupación simbólica das instalacións do estaleiro por parte da CIG o pasado 27 de maio. "Temos claro que se trata dunha acción represiva para intentar amedrentar e calar a quenes estamos a defender a continuidade do emprego", asegurou. Na mesma liña se expresou o secretario comarcal da CIG de Vigo, Alberto Gonçalves, que quixo deixar moi claro que "se pensan que nos van a calar están moi confundidos". O secretario xeral da CIG asegurou durante a súa intervención que a comarca de Vigo atópase inmersa nun "cóctel explosivo", xa que á crise do naval estase a estender a boa parte dos estaleiros Pola súa banda, o traballador despedido, Rafa Pérez, relatou que pasado día 2 a empresa comunicoulle o despido por correo electrónico e mediante un burofax no que tamén lle trasladan que ten o acceso restrinxido ás instalacións. "Alegan que cometín dúas faltas moi graves durante a ocupación do estaleiro, acción na que eu nin participei, aínda que me acusan de ser o responsábel de todo", censurou. Carril considera que este despido "significa ir máis alá do que semellaba posíbel", e critica que a empresa botase man de "formas decimonónicas" para despedir un traballador "que representa a liña sindical máis reivindicativa e que destacou por esixir unha solución para o sector e en particular para a súa empresa". O secretario xeral da CIG asegurou durante a súa intervención que a comarca de Vigo atópase inmersa nun "cóctel explosivo", xa que á crise do naval estase a estender a boa parte dos estaleiros (Vulcano, Barreras, Metalships, etc). "Aquí ninguén está a salvo, tendo en conta a nula política industrial da Xunta e a inacción do Goberno estatal".Reiterou ademais que para a CIG a única solución para Barreras pasa por unha intervención pública directa. Para o responsábel sindical, a importancia de Barreras transcende a propia comarca de Vigo, até o punto de que é unha empresa fundamental para o sector naval galego


Summary: "Se non houbese Semana Santa, seguiriamos pechados", dixo o conselleiro.

O conselleiro de Sanidade, Julio García Comesaña, sostivo que Galiza "mantén" a previsión de peche perimetral para a ponte de San Xosé e a Semana Santa e, a falta de que o que se decida no Consello Interterritorial do Sistema Nacional de Saúde ( CISNS), a idea da Administración galega é manter sen cambios tamén o toque de recoller entre as 22 e as 6:00 horas. "Se non houbese Semana Santa, seguiriamos pechados". Desta maneira liquidou as dúbidas o conselleiro de Sanidade ao ser preguntado na rolda de prensa posterior ao comité clínico do martes. Con todo, o titular da Administración sanitaria galega si avanzou que son previsíbeiscambios nas medidas que afectan internamente a Galiza. Deste modo, recoñeceu que está riba da mesa a ampliación de horarios na hostalería a partir da próxima semana (o día 16 volve reunirse o comité clínico), decisións que entrarían en vigor, precisamente, o 19 ás 00:00 horas, xornada de festivo. Comesaña lembrou que Galiza deseñou un documento con catro niveles que quedaron suspendidos en xaneiro e que, anunciou, "vai recuperar". Estes niveis -restricións máximas, nivel medio alto, nivel medio e nivel básico- rexíanse pola incidencia acumulada delimitando as medidas en franxas máis concretas que as que están actualmente vixentes (xa que agora o nivel medio abarca desde concellos como A Coruña cunha incidencia acumulada de 225 a outros sen contaxios nas últimas semanas). Ademais, para cada un dos niveis había uns criterios de capacidade en hostalería e de mobilidade. Este documento, que deixou de estar vixente co endurecemento das medidas que se tomaron na terceira onda, despois de Nadal, será agora recuperado, aínda que faltan por saber os matices que se poidan engadir. Concretamente, o conselleiro avanzou que "non é descartable que a semana que vén se faga un reaxuste de horarios", con outras franxas para a hostalería (actualmente pecha en toda Galiza ás 18:00 horas). "


Summary: A deputada Rosana Pérez presenta unha proposición non de lei e unha iniciativa parlamentaria na que pide a retirada do borrador e unha negociación "en pé de igualdade" coas autonomías. O Bloque acusa o Executivo de "inmiscuirse en competencias autonómicas".

A deputada do BNG no Congreso, Rosana Pérez, presentou unha proposición non de lei e unha iniciativa parlamentaria na que insta o Goberno central a dar marcha atrás no borrador que establece o copago do transporte sanitario non urxente, e no que solicita que negocie coas autonomías "en pé de igualdade" esta cuestión. O Bloque pide que, en caso de seguir adiante, se exclúa os enfermos crónicos e os que reciben hemodiálise e tratamento oncolóxico Ademais, Pérez, pídelle ao Executivo que "en caso de seguir adiante co copago do transporte sanitario non urxente, exclúa os enfermos crónicos, os pacientes de hemodiálise e os que reciben tratamentos oncolóxicos". A deputada do BNG refírese ao borrador sobre a orde do Goberno pola que se vai regular a achega dos pacientes ao transporte sanitario non urxente. O Ministerio establece un copago cifrado en cinco euros por traxecto ao traslado urxente en ambulancia e que se estende a enfermos crónicos, oncolóxicos e pos que precisan hemodiálise. A parlamentaria lembra que o copago nas ambulancias fixouse no decreto lei de medidas urxentes en materia sanitaria aprobado polo Goberno no mes de abril e critica unha medida que no borrador "establece unha base de cálculo de 50 euros por traslado, independentemente do prezo real do traxecto e dos quilómetros percorridos". "Será moi gravoso para os pacientes que terán que pagar cinco euros por traslado, e se é de ida e volta, 10 euros", asegura. Para o BNG "trátase dunha medida inxusta, abusiva e que de novo fai recaer sobre os cidadáns os custes sobre servizos sociais que sempre foron públicos. Ademais, o Bloque cre que o Executivo estase a "inmiscuir en competencias autonómicas xa que este tipo de transporte o financian as comunidades". A deputada nacionalista afirma que "a introdución de fórmulas de copago na sanidade é a porta de entrada para a privatización da sanidade, que o PP está a levar a cabo en moitos territorios como en Galicia".


Summary: O novo ano sume na incerteza a mocidade galega que, sen aínda deixar de padecer as consecuencias da anterior crise, ve enormes dificultades para desenvolver un proxecto de vida na Galiza poscovid. Nós Diario conversa sobre os retos que abre 2021 con portavocías de mocidade das formacións políticas con representación no Parlamento galego.

A pandemia mudou radicalmente a forma de vivir e relacionarse dunha mocidade galega que afronta con incerteza a nova crise cando aínda padece os efectos da anterior, pois xa antes da Covid-19 até 6 de cada 10 menores de 34 anos vivían coas súas nais ou pais e 19.996 persoas entre 16 e 34 anos emigraron da Galiza en 2019, segundo os datos do Instituto Galego de Estatística. Esta situación e as prioridades de actuación dos Gobernos en materia xuvenil son enxergadas de maneira diferente polas formacións políticas. O presidente de Novas Xeracións, Adrián Pardo, sinala que "na última década o saldo migratorio con respecto á poboación moza foi positivo, viñeron vivir a Galiza 26.000 mozos máis dos que saíron, e en 2019 instaláronse 9.000 máis dos que se foron". Nunha análise oposta está o secretario xeral de Galiza Nova e deputado do BNG, Paulo Ríos, para quen "a mocidade está a ser expulsada do país" cun "PP que aspira a facer da Galiza un parque temático de turismo de baixo custo", ao tempo que exclama que "do Xacobeo, o que máis importa a Feixoo, non se come". Paloma Castro, portavoz parlamentar de xuventude do PSdeG, urxe a consolidación de emprego, pois "o traballo xuvenil é precario e non estábel, e isto incide na emigración, xa que a xente marcha en busca de estabilidade", di sobre unha temporalidade que no último trimestre de 2020 alcanzou unha taxa de 58% na mocidade. Soportar a precariedade A pandemia deixa datos duros no emprego. A Enquisa de Poboación Activa (EPA) do terceiro trimestre de 2020 amosa que na Galiza a taxa de desemprego xuvenil está en 28%; aumentando dous puntos respecto ao trimestre anterior e case oito respecto en comparación co mesmo trimestre de 2019. Para Pardo os datos non son comparábeis coa situación que vivía Galiza antes da crise, e destaca que é "a sexta comunidade con menos desemprego xuvenil, con 5 puntos" por baixo da media estatal. "A mellor política social", di o popular, está nas medidas destinadas a crear emprego, e salienta as políticas da Xunta para evitar a destrución de postos de traballo así como o plan do Goberno galego de axudas a profesionais autónomos e pemes. Pola contra, Ríos acredita en que estes problemas xa existían antes e que a Covid-19 os agravou. "Non se pode usar a pandemia como escusa dos malos datos de emprego e emancipación xuvenil", argumenta. "O fechamento da hostalaría fixo que moita mocidade, que sobrevivía traballando no sector servizos, sufra agora dobremente", di o nacionalista, chamando a "mudar o modelo", investir en innovación e desenvolvemento, e que "Galiza decida sobre os seus recursos e aposte por rexenerar o tecido industrial para desenvolver traballo de calidade. "Non existe ningún plan de choque para as principais problemáticas que atravesa a mocidade: emprego e vivenda", lamenta a voceira socialista. Castro exixe á Xunta "un plan de vivenda que mellore o existente, por ineficaz", así como subvencionar empresas que contraten xente nova para mellorar a empregabilidade, pór en marcha axudas á mocidade para optar a financiamento de proxectos, e investir en I+D+i para dar continuidade á formación e poder investigar na Galiza. Co idioma nas súas mans "Nos últimos anos logramos o maior índice de coñecemento do galego da nosa historia, cunha comprensión oral case 100% e escrita do 83%", sinala Pardo sobre a situación do galego entre a mocidade. Para Ríos, porén, "a Xunta relega o noso idioma a unha suposta elección libre que non é, xa que 99,9% dos estímulos que recibimos e están en español, cun peso importante do decretazo de Feixoo no ensino para apartar o galego". Paloma Castro bota en falta que se potencie o galego, cunha TVG "sen contidos atractivos para a mocidade". Responsábeis Os tres políticos concordan en que o comportamento da mocidade foi e é exemplar na pandemia. Porén, tanto Ríos como Castro acusan Feixoo de ter apuntado inxustamente a mocidade como responsábel dos contaxios. A socialista reprende Feixoo por "botar balóns fóra contra a xuventude e os Concellos" en lugar de a Xunta responsabilizarse da falla de rastrexadores.


Summary: A rixidez dos requisitos para acceder ás axudas para autónomas do Goberno español fan que moitas persoas renuncien a solicitalas.

O pasado mes de marzo, o Goberno español anunciaba a posta en marcha dun fondo dotado con 7.000 millóns de euros para axudar ás traballadoras e traballadores autónomos a mitigar os efectos da pandemia da Covid nos seus custos financeiros. Á Galiza correspondéronlle 234,4 millóns de euros, pero até xullo só se solicitaran axudas por valor de 23% do importe global. Para as asociacións de autónomas esta porcentaxe, que a nivel estatal non chega nin a 40%, representa un "fracaso" no deseño das axudas. Así o cre o presidente da Asociación de Traballadores Autónomos (ATA) da Galiza, Rafael Granados, quen recoñece a Nós Diario que o principal problema é a "inflexibilidade que ten o Real Decreto 5/2021 á hora de solicitar e ser beneficiario destas axudas directas". Segundo explica, "a maior parte das traballadoras e traballadores autónomos non poden cumprir estes requisitos, polo que moitas destas axudas, se non se flexibiliza o decreto, van ter que ser devoltas", advirte o responsábel de ATA Galiza. Pese á que a Xunta, dentro das súas competencias, ampliou o prazo de solicitude até 30 de setembro, "o prazo non é xa o problema, senón os requisitos", incide Granados. "E aínda que a Xunta intentara flexibilizalos, a redacción do decreto faría imposíbel aplicar esas modificacións", engade. Segundo estabeleceu o Goberno español, as axudas terán que ir destinadas a saldar débedas vivas con provedores de 2020 e até maio de 2021. Quedan fóra as autónomas con perdas no exercicio 2019 ou con débedas coa Axencia Tributaria ou a Seguridade Social. A cuestión, apunta Granados, é que as autónomas galegas, "nun exercicio de responsabilidade, tiraron dos seus aforros para evitar as débedas", polo que agora non teñen xustificación en moitos dos casos para solicitalas. A hostalaría e o turismo, con menos peso na Galiza que noutros territorios, terían máis facilidade para encaixar no perfil. Un novo plan máis flexíbel cos fondos sobrantes Pola súa banda, o presidente da Unión de Profesionais e Traballadores Autónomos (UPTA), Eduardo Abad, apuntou que no seu día xa avisara de que o deseño desta axuda non podería chegar á inmensa maioría das traballadoras e traballadores por conta propia que sufriron perdas de facturación. "Castigouse gran parte do colectivo que sufragou con recursos propios o pagamento aos seus provedores, descapitalizándose totalmente e esgotando en moitos casos até o seu último céntimo para abordar a situación económica", afirmou. Neste senso, indicou que o seu sindicato presentará ao Executivo estatal un novo plan de axudas directas para autónomos con perdas de facturación de polo menos o 50%, entre os anos 2019 e 2021. "É de xustiza. O noso colectivo necesita unha inxección económica ou miles de actividades desaparecerán dos nosos pobos e cidades", advertiu. Ese segundo plan ao que fai referencia, podería estar financiado cos fondos sobrantes da actual liña de axudas, que non dubidou en cualificar de "auténtico fracaso" dado a escasa porcentaxe de execución rexistrada.


Summary: Apoio dos profesionais da dobraxe a unha canle Xabarín. Vídeo no interior.

Antón Rubal, Xulia Rigueiro, Luís Iglesias, Nora Abad, Monti Castiñeiras, Tere Santamaría e Tacho González poñen voz e cara nun vídeo no que se reivindica "poder ver ficción internacional en galego e que os de fóra tamén podan ver ficción galega en galego e nas súas linguas". Os profesionais mostran o seu apoio á Iniciativa Xabarín, impulsada pola Mesa e que reuniu máis de 33.000 sinaturas á ILP para instar o Goberno galego a tomar as medidas precisas para que a CRTVG aumente a oferta en galego destinada á infancia e á mocidade nas televisións públicas a través dunha canle "Xabarín".


Summary: As persoas con Covid-19 ingresadas en hospitais continúan en aumento e ascenden a 373, o que supón nove máis que 24 horas antes. Delas 48 atópanse en UCI, unha máis que o día anterior.

A información actualizada na web da Consellaría de Sanidade na mañá desta sexta feira con datos recollidos até as 18 horas da quinta dá conta dun novo incremento de persoas hospitalizadas coa Covid-19. Segundo Sanidade, atópanse ingresadas 373 persoas, das cales 48 están en Unidades de Coidados Intensivos (UCI), unha máis que o día anterior, e 325 en camas convencionais, nove máis que 24 horas antes. Na área sanitaria de Ourense, Verín e Ou Barco baixan a 111 os pacientes con Covid-19 ingresados -nove menos-, deles 13 en UCI -dous menos-. Na área de Santiago e Barbanza os pacientes con Covid-19 ingresados soben a 68, seis máis que o día anterior. Sete seguen en unidade de críticos. Na área da Coruña e Cee soben a 65 os pacientes con Covid hospitalizados, deles 56 en planta e nove en UCI. Na área de Vigo aumentan a 51 os pacientes con Covid-19 hospitalizados -dous máis-, dos cales sete permanecen en UCI e 44 noutras unidades de hospitalización. Mentres, na área de Lugo, A Mariña e Monforte as persoas con Covid hospitalizadas increméntanse a 22 -cinco máis-, delas dúas atópanse en UCI e 20 noutras unidades de hospitalización. Na área de Pontevedra e O Salnés baixan a 37 as persoas hospitalizadas co novo coronavirus, delas 30 en planta e sete en UCI -unha máis-. Na área de Ferrol as hospitalizadas coa Covid seguen en 19, tres delas en unidade de críticos -unha máis-.


Summary: O diaño está nos detalles e aí estivo mellor o Dépor nun duelo vibrante, vivido con enorme emoción nas bancadas e disputado con fair play sobre o verde. O derbi deixou un momento para a historia: as bancadas a entoaren o himno galego. Iso si, foi a versión amputada a que soou en Riazor.

Deportivo e Celta ofereceron un fermoso espectáculo a un Riazor ateigado, con 30.000 asentos ocupados, arredor de 700 cadeiras para a torcida viguesa. Non foi un partido dez, mais si un xogo de enorme tensión física e emocional, como se a vitoria dependese de cada disputa do balón. Aí, no intensómetro, comezou a gañar o Deportivo. Na maior parte das ocasións, os locais impuxéronse nos uns contra uns. E aí emerxeu a figura dun enorme Álex Bergantiños. Un dique de contención no centro do campo, con capacidade mesmo para se aventurar nas liñas defensivas celestes. Tanto que participou, após unha asistencia delicadísima de Cani, na acción que daría lugar ao gol de Lucas Pérez. O diaño está nos detalles e este non foi o derbi de Nolito. Primeiro desbaldiu un regalo de Arribas, un despexe trapalleiro que o deixou nun man a man face Lux. Tería sido o 0-1. A acción foi vivida como a cámara lenta en Riazor, con 30.000 almas encollidas. Tamén se lle encolleu o pé ao talentoso 10 celeste. Lux apañou a bola sen aparentes problemas, após a falida vaselina. A acción de Nolito produciuse no minuto 7. 15 despois chegou o gol de Lucas. E 2 minutos após o tanto do dianteiro coruñés, voltou Nolito a ocupar o centro do cenario. Penalti a favor do Celta. Un novo detalle decisivo. Un estrondo abalou o estadio, con 30.000 gorxas a abouxaren. Difícil manter a tranquilidade de ánimo para marcar. Se callar lle puido a presión a Nolito, se callar o mérito foi todo de Lux. Mas o 1-1 non subiu ao taboleiro de marcas e a impresión que ficou no ar é que aquela era a acción decisiva do encontro. Fóra dos detalles, se imos ao trazo groso, o Deportivo foi superior ao Celta nomeadamente no centro do campo Fóra dos detalles, se imos ao trazo groso, o Deportivo foi superior ao Celta nomeadamente no centro do campo. Acertou Víctor ao colocar Bergantiños como parella de Mosquera. A dupla coruñesa adonouse da parcela central e aí comezou a se desequilibrar o choque. A medular celeste apenas conseguiu fornecer de balóns de calidade ao tridente Orellana-Aspas-Nolito. Porén, o dinamarqués Wass deixou ver pingas da súa destreza no manexo da bola. Após a vitoria, Celta e Deportivo continúan na zona nobre da táboa, con 21 e 18 pontos, respectivamente. Os derbis deron un salto de calidade. O Celta mostrouse como o que é, unha equipa de arriba, xa consolidada. O novo Deportivo patentizou que progresa adecuadamente e que o proxecto de Víctor Sánchez del Álamo exhibe cada día maior solidez. Himno amputado e selección galega Foi tamén un derbi para a historia nos detalles protocolarios. A interpretación multitudinaria, coa letra sobre impresionada nos vídeomarcadores, do himno nacional galego foi un deses momentos marcantes que ficaron rexistados na memoria futbolística do país. Mágoa que alguén decidise amputalo. Chegouse a Fogar de Breogán, mais non se entoou a estrofe en que Pondal canta a Nación de Breogán. Alguén terá que dar explicacións de por que. Porén, a semente pode dar froitos. Na zona mixta, ao final do xogo, Lucas Pérez, outravolta o heroe local, evocou emocionado o momento da interpretación do himno e, unha cousa levou a outra, a seguir expresou o seu desexo de que o máis cedo posíbel se dispute un partido da selección galega. "Xogar nela sería un orgullo", acrecentou. RC Deportivo: Lux, Juanfran (Jonás, min. 78), Arribas, Sidnei, Fernando Navarro, Cani (Fayçal, min. 67), Pedro Mosquera, Álex Bergantiños, Luisinho, Lucas e Jonathan Rodríguez (Laure, min. 73). RC Celta: Sergio Álvarez, Hugo Mallo, Sergi Gómez, Fontás (Planas, min. 57), Jonny, Augusto Fernández, Wass, Tucu Hernández (Guidetti, min. 71), Orellana, Iago Aspas e Nolito. Goles: 1-0 Lucas (min. 22); 2-0 Jonny, en propia meta (min. 93). Árbitro: Álvarez Izquierdo (c. catalán). Amonestou Lucas (min. 22), Lux (min. 24), Tucu Hernández (min. 39), Pedro Mosquera (min. 52), Jonathan Rodríguez (min. 52), Luisinho (min. 70), Juanfran (min. 77), Jonny (min. 77) e Nolito (min. 83). Incidencias: 30.666 espectadores.


Summary: Baltar Jr revalidou a súa condición de chefe do PP ourensano, ao obter máis do 95 por cento dos votos. Este non foi un congreso de confronto co aparato de Monte Pío. Jiménez Morán, o home de Feijóo na provincia e rival de Baltar Jr, será vicesecretario do partido.

Na súa intervención ante o pleno do Congreso, Baltar Jr. fixo un alegato de autonomía ourensanista dentro do PP. "Só vos represento a vós e nada máis que a vós", díxolles ás e aos congresistas, após dicer que detrás del non hai ningún grupo de presión nen nengún poder mediático. Feijóo optou por non dar a batalla ao neobaltarismo para non ficar en evidencia que non controla a provincia A candidatura que lideraba Baltar Jr., a única en liza, obtivo 961 votos. Ninguén votou en contra. Rexistráronse apenas 47 sufraxios en branco. Desta volta, Feijóo optou por non dar a batalla ao neobaltarismo, para non ficar máis unha vez en evidencia que non controla politicamente esta provincia. Ao axir así, Feijóo abraza a política de coexistencia pacífica que sustentou sempre Fraga co núcleo ourensán do seu partido.


Summary: O BNG dá por superada a crise financeira que atravesou a organización política nos últimos anos e prevé acabar de pagar a débeda en 2022.

Nun comunicado enviado aos medios de comunicación, o BNG informa de que o seu Consello Nacional aprobou o orzamento da organización para o ano 2021, e avaliou a evolución da débeda. Na nota de prensa, a formación nacionalista dá "por definitivamente superada a crise financeira que padeceu o BNG nos últimos anos". Agradecemento á militancia Engade que "boa parte da actividade política e social do BNG fundaméntase no traballo militante" e explica que "sen o compromiso militante" a actuación da forza liderada por Ana Pontón "sería imposíbel". A evolución da débeda, expón o Bloque, sitúase nos 64.330 euros, "prevéndose a súa eliminación definitiva no vindeiro ano 2022". A organización nacionalista recoñece o "inmenso mérito colectivo" da militancia "que foi quen, colectivamente, de enfrontar unha difícil situación económica, nun contexto político tamén delicado, con coraxe, determinación e moito esforzo". Excluíndo as subvencións que recibe o BNG do Parlamento e do Congreso, a metade dos ingresos da formación nacionalista proceden das achegas da súa militancia. Sen esa contribución a través das cotas, non sería posíbel corrixir a débeda que en 2012 alcanzou os 4,04 millóns de euros.


Summary: BNG e PSdeG critican a supresión da Tarxeta Básica e Rueda defende a medida

A viceportavoz parlamentaria do BNG, Olalla Rodil, esixiu á Xunta que rectifique a súa decisión de suprimir a Tarxeta Básica, creada en plena pandemia para que persoas con baixos ingresos puidesen comprar alimentos e produtos de hixiene, e que lle dea "un carácter permanente" como unha "ponte" até que as persoas beneficiarias poidan acceder a prestacións como a Renda de inclusión social da Galiza (Risga) ou o Ingreso Mínimo Vital (IMV). En declaracións aos medios, a dirixente nacionalista lembra que foi a "única medida" de emerxencia que existía até o momento, xa que a Xunta foi "incapaz de adoptar nin unha soa con carácter extraordinario para rescatar aos sectores da poboación máis empobrecidos" ante a "brutal crise de prezos". "O que lle pedimos ao Goberno galego e ao PP é que empaticen, que teñan a sensibilidade que se necesita nun momento como o actual e que manteñan a Tarxeta Básica e que a regulen para darlle un carácter permanente". Formoso (PSdeG) censura a supresión da Tarxeta Básica O secretario xeral do PSdeG, Valentín González Formoso, denunciou hoxe que a decisión da Xunta de suprimir a Tarxeta Básica "vai en sentido contrario ás necesidades dos galegos". En declaracións aos medios tras a reunión da Executiva Nacional do PSdeG, desenvolvida no Hotel Porta do Camiño, en Compostela, Formoso censurou que se suprima "unha axuda fundamental" para "75.000 galegos con menos recursos". Rueda defende a supresión dá Tarxeta Básica No sentido contrario, o presidente da Xunta, Alfonso Rueda, volveu insistir en que a Xunta suprimiu a Tarxeta Básica porque "naceu nun momento non que non era posíbel traballar" -xa que foi posta en marcha non ano 2020-, con todo, engadiu, "agora, afortunadamente, a situación cambiou". "Naquel momento non había mobilidade e non había posibilidade de traballar. A razón dese apoio xa non existe, por tanto esa excepcionalidade xa non está e esa é a razón de que se suprima esa axuda, que naceu nunha situación na que moita xente non podía traballar e xerar ingresos", manifestou.


Summary: O Tribunal Supremo ditou sentenza "ideolóxica" e rexeitou o recurso do Concello de Lugo pola decisión do Superior a respecto da ordenanza de normalización lingüística da cidade. É por isto que a plataforma Queremos Galego e mais o Goberno local do PSdeG chaman a se manifestar esta cuarta feira, 6 de marzo, ás 10.00 horas perante o Concello lucense.

"O Supremo pretende pór limites á oficialidade da lingua galega e impedir que poida manter calquera situación de igualdade respecto ao castelán", explican dende Queremos Galego. Segundo din na plataforma, o alto tribunal estabelece uns máximos que o galego "non debe traspasar baixo ningún concepto." "A sentenza ilegaliza ademais unha posición social maioritaria no conxunto do pobo galego, a de que a lingua propia de Galiza é o galego, que é o noso principal elemento de identidade colectiva e que se atopa nunha absoluta situación de desprotección, aínda cunha lexislación que no mellor dos casos non se aplica e se vulnera constantemente", resumen, antes de engadir: "O mesmo tribunal non actúa contra as máis de 500 disposición legais que garanten a presenza absoluta do español e sitúan o galego en situación de inferioridade". Queremos Galego, que agrupa unhas 700 entidades e nuclea A Mesa pola Normalización Lingüística, insiste en que a xustiza española pon "un carimbo de legalidade e lexitimidade á discriminación de usuarias e usuarios de servizos públicos privatizados por razón de lingua ao primar o suposto dereito de descoñecemento do galego por parte das empresas emprestadoras de servizos á administración municipal fronte ao dereito a empregalo e ser atendido en igualdade de condicións por parte das e dos cidadáns".


Summary: Néstor Rego participou esta cuarta feira no debate ás emendas a totalidade dos orzamentos.

O deputado do BNG no Congreso, Néstor Rego, criticou esta cuarta feira o proxecto de Orzamentos Xerais do Estado presentados polo Goberno español para 2023, e emprazou a ministra de Facenda, María Jesús Montero, a "dialogar para melloralos". O Goberno español aumenta 20,9% o investimento no Estado e 0,3% na Galiza Nunha comparecencia ante os medios, Rego sinalou a necesidade de aumentar o investimento na Galiza para "atender as necesidades das galegas e galegos". O nacionalista fixo fincapé nas infraestruturas ferroviarias e servizos, ao tempo que demandou estabelecer "verdadeiras políticas sociais" para solucionar "os graves problemas que atravesan as clases populares". Neste sentido, o deputado do BNG advertiu que, de non producirse "mudanzas importantes" nas contas estatais, a formación nacionalista non apoiará os orzamentos na votación final no Congreso. PSOE e Unidas Podemos fechan de madrugada un acordo sobre os orzamentos estatais de 2023 Esta cuarta feira tivo lugar o debate das emendas á totalidade. O BNG, que non presentou ningunha, anunciou o seu voto en contra ás presentadas por outros partidos políticos para "dar marxe ao diálogo e á negociación", en palabras do propio Néstor Rego. Contas "insuficientes" e "militaristas" Na súa comparecencia, o deputado do BNG no Congreso volveu cualificar os orzamentos estatais como "insuficientes e decepcionantes, máis aló do resaibo militarista que non compartimos". "O investimento na Galiza estáncase en relación con 2022 e xa partíamos de orzamentos moi baixos en anos anteriores" lembrou Néstor Rego. O investimento do Estado na Galiza fica en 1.077 millóns de euros para o ano 2023 O dirixente nacionalista lamentou que, mentres o investimento nos orzamentos sobe en Andalucía 2.3%, Cataluña (3.5%), Madrid, (13,4%); Navarra, (34.73%), na Galiza fica en 0.2%. Tamén criticou que os orzamentos previstos para a Galiza en anos anteriores, "non foron executados na súa totalidade. En 2021 ficaron sen gastar 1 de cada 3 euros e en 2022 será peor". Oito meses despois descoñécese o grao de execución dos 10,5 millóns para o audiovisual en linguas propias Rego sinalou que, no proxecto presentado para 2023, non figuran actuacións importantes para a Galiza que, ademais, están incluídas no acordo de investidura. "Son, por tanto, compromisos do Goberno español coa Galiza que vostedes están a incumprir un ano si e outro tamén" reprochou o deputado na tribuna.


O prezo medio diario da luz no mercado maiorista baixa este sábado 34,5% con respecto ao marcado na sexta feira, confirmando así a estabilización nos prezos tras o paso da vaga de frío e a maior participación das renovábeis, fundamentalmente a eólica, no 'mix' enerxético. En concreto, o coñecido como pool, cuxos prezos diarios son fixados cun día de antelación, marcou para este sábado, 23 de xaneiro, un prezo medio diario de 27,5 euros por MWh, segundo datos recollidos a partir do operador do mercado ibérico (Omie). Este será o prezo medio diario máis baixo no mercado maiorista da electricidade desde o pasado 28 de decembro, cando rexistrou 20,04 euros por MWh. O descenso débese, principalmente, á caída na demanda, especialmente por ser fin de semana, e á maior participación das renovábeis, especialmente a eólica, na xeración. De feito, a demanda prevista é 10 xigavatios hora (GWh) inferior á do sábado da semana pasada e a eólica será 280 GWh superior, segundo fontes do sector. Prezo comparado O prezo da luz no mercado español será hoxe inferior aos da contorna: o francés rexistrará un prezo de 51,8 euros por MWh, o alemán de 51,7 euros por MWh e o británico de 64,8 libras (uns 72,7 euros) por MWh. Tamén a poxa de gas no Mercado Ibérico (Mibgas) para marcou caída nos seus prezos, con 22,5 euros por MWh, fronte aos 28,2 euros MWh anteriores.


Summary: Quico Cadaval (Ribeira, 1970) vén de encher o Teatro Principal de Santiago durante tres días con A cabeza do dragón (Producións Teatráis Excéntricas), a primeira obra de Valle Inclán adaptada ao galego. Ten por diante unha intensa xira que levará o espectáculo por cidades e vilas do país e por Portugal. A acollida resultoulle satisfactoria. Admite estar aínda "esperando críticas".

Que lectura fas da situación do teatro na Galiza? Non teño unha idea feita, acostumo a usar un símil cun mito clásico, o de Sísifo, un home que fixo algo malo está condenado a subir unha pedra a un monte e cando chega ao cumio a pedra roda para un dos lados. Entón ten que baixar de novo e empezar a empurrar. E a nós danos a sensación de que no teatro é sempre así, cada ano temos que demostrar que valemos, que interesamos e empezar de novo… Levamos todo o tempo empezando de novo e iso é un pouco alarmante. Os últimos feitos relacionados co Centro Dramático demóstrano así. O CDG é unha aparencia, porque non ten autonomía artística. Que papel debería desenvolver o CDG, e que papel está desenvolvendo? Ser o emblema do teatro nacional, do teatro público. Hai moita xente que está contra a existencia do CDG porque ten os seus defectos, os que sexan, e en cambio non di nada do Centro Dramático Nacional, da Compañía Nacional de Teatro Clásico… Iso está naturalizado, parece normal que a cultura española teña unhas institucións e entón o anarquismo atácalle á xente cando son institucións galegas. O que está facendo? Pois todo depende da actitude política, se nos consideran aos teatreiros ou aos artistas en xeral un lastre, un peso, unha lacra, ou se nos consideran unha riqueza do país. É lamentábel e un pouco absurdo que só se nos celebre porque traballamos fóra. O CDG debería ter unha programación que non correse coas compañías das experiencias privadas e que as experiencias privadas tivesen un campo de exposición, pero, vaia, non sei para que che falo de todo isto porque isto é política cultural e non son un experto. [Podes ler a reportaxe íntegra no Sermos Galiza 237, á venda na loxa e nos quiosques e puntos de venda habituais]


Summary: O Complexo Hospitalario Universitario da Coruña (Chuac) traslada de lugar, a partir de mañá, terceira feira, día 12 de maio, o coñecido como Covidauto á parte posterior do edificio Oeste (quinto andar do novo edificio) do Hospital da Coruña.

O Complexo Hospitalario Universitario da Coruña (Chuac) traslada de lugar, a partir de mañá, terceira feira, día 12 de maio, o coñecido como Covidauto, un sistema para a realización das probas do coronavirus ás doentes desde os seus propios vehículos sen que teñan que baixarse deles (e que só se lles realiza ás persoas que teñen prescrición facultativa e cita previa, que se asigna directamente desde o centro de saúde. A facultativa ten que prescribir a realización deste test no marco dos criterios estabelecidos nos protocolos, e quedará rexistrada na súa historia clínica electrónica. Tamén se manterán como até o de agora os test nos domicilios. O novo lugar elixido para a realización das probas no Covidauto é a parte posterior do edificio Oeste (quinto andar do novo edificio) do Hospital da Coruña. Ao acceder á zona de toma de mostras, haberá un control que co listado de citas programadas permitirá o acceso única e exclusivamente ás usuarias que teñan esa cita e estean debidamente identificados. Este sistema permite axilizar tempos, xa que posibilitan que a cidadanía se desprace en coche ao hospital, e ademais diminúe a utilización dos equipos de protección individual (EPI). Esta nova situación atópase moi cerca do Laboratorio de Microbioloxía do Hospital, o que contribuirá "a unha maior rapidez diagnóstica", apuntan desde o Chuac.


Summary: Varias navieiras estarían a desviar unha parte importante dos viaxeiros das saturadas Cíes a este outro destino, que superaría algúns días as catro mil persoas cando o borrador do Plano Reitor de Uso e Xestión fixa un límite de 1.800 diarias.

O verán pasado foi noticia a saturación de visitantes nas Illas Cíes. Catro navieiras foron denunciadas, detectándose vendas irregulares de billetes e comprobándose que algúns días o número de viaxeiros excedía en 4.000 persoas o límite fixado (2.200 visitantes máis 800 campistas). Grupos ecoloxistas xa advertiran ante a Xunta en 2014 dos perigos derivado do exceso de visitantes nas Cíes, que forman parte do Parque Nacional das Illas Atlánticas e que hai uns meses entraron na lista de aspirantes a Patrimonio da Humanidade. Verdegaia denuncia que varias navieiras estarían a desviar un gran número de viaxeiros ás Ons para evitar superar nas Cíes ese máximo fixado de 2.200 persoas diarias Gran parte do problema radicaba na falta de aprobación do Plan Reitor de Uso e Xestión do Parque Nacional (PRUX), un documento esencial para o correcto funcionamento e protección deste espazo, e que permanece conxelado dende o ano 2011 e que acumula case 15 anos de atraso, pois tiña que estar en vigor dende o 3 de xullo de 2003. O pasado mes de marzo o DOG publicou o inicio do proceso de información pública do Plan Reitor. O Goberno galego "prevía" nese momento que o Plan Reitor "poida ir ao Consello da Xunta para a súa aprobación como Decreto no último trimestre do ano". Tarde polo tanto para a súa aplicación neste verán. A polémica do pasado mes de agosto semella ter conseguido mellorar os controis nas pasaxes dirixidas ás Illas Cíes, cun máximo que quedará fixado no PRUX en 2.800 persoas (2.200 viaxeiros/as nos barcos dende o continente e 600 como máximo no camping). Porén, isto semella ter xerado un novo problema, desta volta na Illa de Ons, que estaría a sufrir a mesma saturación que as Cíes no pasado. O mesmo problema, simplemente cambiado de sitio. Verdegaia denuncia que varias navieiras estarían a desviar un gran número de viaxeiros ás Ons para evitar superar nas Cíes ese máximo fixado de 2.200 persoas diarias. Algún días Ons estaría recibindo ata 4.000 visitantes, máis do dobre do límite fixado no PRUX (1.800), sinala a entidade. Algún días Ons estaría recibindo ata 4.000 visitantes, máis do dobre do límite fixado no PRUX (1.800) A entidade ecoloxista advirte de que este exceso é inasumible por esa illa, onde un estudo da Xunta fixa unha capacidade de carga ecolóxica das súas praias en 896 persoas/día. E advirte que "a maior parte dos visitantes desta illa durante o verán concéntranse nos areais".Verdegaia recomenda polo tanto a redución do actual máximo diario de visitantes proxectado no futuro PRUX ata unhas 1.200 persoas "de cara a garantir a debida conservación dos valores ambientais" da Illa de Ons, unha demanda que a entidade xa realizou a pasada primavera a través das alegacións presentadas ao Plan Reitor. A asociación responsabiliza do que está a suceder á non aprobación do Plan Reitor, "que a Xunta de Galicia e a Dirección do Parque Nacional levan xa 15 anos sen aprobar, coas consecuencias nefastas que isto ocasiona para a conservación dos valores naturais e para a seguridade das persoas". "O control do exceso da cota de visitantes nas illas Cíes ten que contar cunha visión integral que abranga todos os arquipélagos do Parque Nacional e que pase pola aprobación do PRUX, xa que este é o documento que rexe os usos que se poden levar a cabo no espazo protexido. Calquera outra solución que non contemple a aprobación deste documento é insuficiente", subliña. A asociación responsabiliza do que está a suceder á non aprobación do Plan Reitor do Parque Nacional, que acumula 15 anos de atrasos "A regulación das actividades que se levan a cabo neste espazo protexido -ao carecer deste documento- realízase sen a planificación axeitada e incumprindo a lei de declaración do Parque Nacional", lembra a asociación, que conclúe que "só a neglixencia máis absoluta pode explicar que a estas alturas aínda careza dun plano que regule a súa xestión".


Summary: Os Baltar eran como un cesto de cereixas. Tiras dunha e venche outra, e outra e outra máis. Así explica Pepe Barro, comisario da exposición Deber de Baltar, a relevancia, debido ao seu compromiso político, cultural e social, desta familia de médicos cuxa memoria recuperou Suso de Toro na novela Un señor elegante. O Colexio de Fonseca acolle até mediados de abril unha mostra na que pode seguirse o periplo durante un século de historia da Galiza desta saga coa que, di Barro, pode pintarse un fresco no que enseguida aparecen unha morea de persoeiros da política e da cultura do país.

Apuntaba Suso de Toro na entrevista concedida a Sermos Galiza con motivo da publicación de Un señor elegante que coñecer a andaina dos Baltar era importante porque axuda a mudar a percepción dominante do pasado da Galiza. Xa que eran, explicaba, unha familia burguesa republicana e galeguista da que, a pouco que se investigue, pode gardarse unha memoria digna e optimista. Mesmo alegre e chea de anécdotas. Como cando Ramón Baltar agochou un guerrilleiro antifranquista no sanatorio familiar vendándoo dos pés á cabeza como unha momia e inventándolle un diagnóstico de enfermidade grave e contaxiosa. Unha saga que tamén sufriu a represión franquista, mais da que saíu bastante ben parada, en termos comparativos, debido á súa posición social. Grandes fotografías, documentos, mobles, obras de arte e obxectos variados de valor simbólico da familia Baltar enchen o salón artesoado e a capela do Colexio de Fonseca, espazo principal de exposicións da Universidade de Santiago. A proposta de realizar esta mostra partiu, segundo lembra Pepe Barro, de Suso de Toro. "Eu fixen o proxecto e conseguimos interesar varias institucións. O concello de Santiago primeiro. Tamén a Deputación da Coruña. E a Universidade de Santiago, que cede o local. Ademais, colabora o colexio de médicos da Coruña. No transcurso das pescudas apareceron uns filmes que houbo que restaurar. Películas familiares con imaxes únicas de finais da década de 1920, indica Pepe Barro. E non foron os filmes o único material valioso e inesperado que apareceu no proceso de produción desta exposición. "Houbo que entrar nas casas da familia e levantar acta: abrir caixas…", salienta Barro, que agradece a xenerosidade dos "prestadores", descendentes dos Baltar. Para realizar unha escolma e dar forma a tal cantidade de obxectos tomouse como guía de traballo unha estrutura en oito grandes temas: a orixe dos Baltar en Padrón; a biblioteca que distintas xeracións van construíndo; o sanatorio fundado pola familia; o traballo de Ángel e Ramón Baltar no Grande Hospital Real; o exilio de Antonio Baltar en América; o compromiso cultural da saga, que pasa pola axuda a Manuel Murguía e Rosalía de Castro ou á familia de Castelao; o seu compromiso social e político a través da medicina de Beneficencia ou do apoio ao Estatuto de Autonomía e o seu "pequeno reino" en Tanxil, Rianxo. Entre a mostra e a novela de Suso de Toro pode atoparse facilmente unha relación de complementariedade. A exposición, afirma Barro, non supera o libro, senón que crea unha dimensión diferente. "A exposición é outro xénero completamente distinto. Nós facemos un achegamento ao mesmo tema a través dos obxectos. Por exemplo, o berce de Ramón Baltar. Que pode non parecer moi simbólico, pero si que o é. Porque Ramón nace no mesmo hospital do que anos despois será director, coma seu pai. Porque o persoal tiña alí unhas vivendas e alí estaban seu pai e súa nai cando seu pai era o director. Penso que a mostra pode transmitir emoción se se perciben estes detalles e se tece con eles unha visión de conxunto", subliña o comisario. Os primeiros Baltar axudarán a Manuel Murguía e Rosalía de Castro -veciña deles en Padrón-. Máis tarde Ramón Tojo, marido de Robustiana Baltar e presidente da Deputación da Coruña, protexe a Castelao Suso de Toro recuperou en Un señor elegante máis de cen anos de historia dos Baltar, desde mediados do século XIX até a morte de Ramón Baltar en 1982. Unha traxectoria que se desenvolve entre Padrón, Pontecesures, Rianxo e Santiago. A historia comeza con Francisco Baltar, un escribán amante dos libros, e Juana Varela. O seu fillo José Baltar, boticario en Padrón, crea unha biblioteca familiar. Un sobriño deste, Ángel Baltar, herda farmacia e biblioteca, chegando a ser alcalde de Padrón. Máis tarde o seu fillo Ángel Baltar será un gran cirurxián e o fillo deste último, Ramón Baltar, seguirá os pasos do seu pai na medicina. Os primeiros Baltar axudarán a Manuel Murguía e Rosalía de Castro -veciña deles en Padrón-. Máis tarde Ramón Tojo, marido de Robustiana Baltar e presidente da Deputación da Coruña, protexe a Castelao -o pai de Castelao, Mariano Rodríguez, era amigo de Ángel Baltar- e Ramón e Antonio continúan na mesma senda de apoio a figuras do galeguismo, amosando un perfil de compromiso cultural e político galeguista pouco habitual na burguesía galega. Ángel Baltar foi subscritor de A Nosa Terra, socio protector do Seminario de Estudos Galegos e defensor do Estatuto de Autonomía, ademais dun renovador da cirurxía na Galiza, director do Grande Hospital Real e creador, xunto co doutor Varela Radío, do Sanatorio Baltar. Castelao foi practicante seu e o mesmo Ángel, grande amante das artes, dedicoulle a Castelao un poema anticiquil. En Rianxo Ángel Baltar mandou construír un dique, un embarcadoiro e unha mansión. Fora o pai de Castelao quen buscara aos Baltar o lugar para construír o seu Camelot, como lle chama Pepe Barro, na praia de Tanxil, que incluía unha escultura da Virxe feita por Francisco Asorei e un iate. E é neste concello onde se estreita a relación dos Baltar con Castelao e con Dieste -Ramón, un dos fillos de Ángel Baltar, era amigo de Rafael Dieste-, a cuxas familias axudarán cando Castelao e Dieste teñan que exiliarse por mor do golpe de Estado de 1936. Un irmán de Ramón, Antonio, casará ademais con Mireya Dieste, filla de Eduardo Dieste, irmán de Rafael. Antonio exiliarase tamén despois de saber que ía ser paseado tras responder en público ás provocacións dos falanxistas. En Bos Aires traballa no Centro Galego, funda un sanatorio e un fogar para xente maior e ten diversos cargos na sanidade arxentina, ademais de participar no Primeiro Congreso da Emigración Galega, presidir a Asociación Galega de Universitarios, Escritores e Artistas ou participar con Luís Seoane e Díaz Pardo na fundación do Laboratorio de Formas e no Museo do Castro ou codirixir a Editorial Citania. "Ramón foi acusado de ser cotizante do Socorro Rojo, propagandista da Fronte Popular e masón", sinalou Suso de Toro na súa entrevista con Sermos. Algúns dos aspectos máis políticos da traxectoria de Ramón Baltar foron descubertos polo propio Suso de Toro. Ramón Baltar, irmán de Antonio Baltar, ficará en cambio na Galiza, onde terá problemas polas súas ideas republicanas e galeguistas, sendo apartado do seu posto de profesor na Universidade de Santiago. "Ramón foi acusado de ser cotizante do Socorro Rojo, propagandista da Fronte Popular e masón", sinalou Suso de Toro na súa entrevista con Sermos. Algúns dos aspectos máis políticos da traxectoria de Ramón Baltar foron descubertos polo propio Suso de Toro. "Non lle contou nada á familia da súa pertenza á Unión de Intelectuais Libres (UIL), pero era o presidente da agrupación compostelá", explicara o escritor nesta conversa. A UIL era unha organización creada polo Partido Comunista para prestar apoio político á guerrilla antifranquista. Ramón axudou os guerrilleiros curándoos e agochándoos no sanatorio familiar. Suso de Toro tamén indagou sobre a vinculación de Ramón Baltar coa chamada Operación Termópilas, un plan de atentado contra Franco que nunca chegou a facerse realidade. "Suso de Toro e eu falamos da colaboración de Ramón na Resistencia. Ramón non é dos que están no monte, pero si había xente coma el que loitou coa guerrilla dándolle cobertura social, pousada e agochando xente. Ramón tiña un cuarto no sanatorio a nome dun tal "Juan Fernández" que era todo aquel a quen tocase agochar. Tamén hai documentos nos que se lle fala con familiaridade a Ramón Baltar, pedíndolle apoio económico, da especie de emboscada que se preparou contra Franco. Ramón era coñecedor dese segredo", lembra Pepe Barro. Ramón, que terá contactos co cónsul inglés, será encarcerado nos anos 40 xunto con varios compañeiros que serán liberados aos poucos días debido á presión internacional. Tamén terá un enfrontamento dialéctico con Franco debido ás súas diferenzas de proxecto para o Hospital Real, que o ditador quería converter nun hotel. "Cando Franco visitaba Santiago, Ramón era 'convidado' a pasar uns días fóra", salienta Barro. Ramón Baltar, que se iniciara na medicina como axudante do seu pai, Ángel Baltar, tivera que exercer de cirurxián do Exército durante a guerra civil. O mesmo día que o seu pai faleceu tras caer no quirófano debido a unha hemorraxia cerebral el mesmo continuou a operación, na que estaba de axudante. A súa vocación de médico e o compromiso social herdado da súa familia levarano a ser un dos fundadores da Policlínica del Hórreo, entidade que prestaba asistencia sanitaria a persoas sen recursos, entre outros proxectos sanitarios. Mais o franquismo depurouno como médico da Beneficencia da Deputación Provincial, polo que perdeu o seu traballo de cirurxián no Grande Hospital, que máis tarde recuperará, así como o seu posto na Universidade, mais a súa exclusión práctica nesta institución impediríalle facer carreira na mesma. Ramón Baltar, que investiu moito na biblioteca familiar, que hoxe acolle o Museo do Pobo Galego, responde perfectamente a esa figura do intelectual comprometido. É un dos promotores da recuperación da Casa da Matanza, organiza un funeral por Castelao en Rianxo, é un dos impulsores da editorial Bibliófilos Gallegos e colabora economicamente tamén coa editorial Galaxia Os Baltar, resume Barro, foron "intelectuais do século XIX, que non son os ilustrados do século XVIII ou os sabios medievais". Ramón Baltar, que investiu moito na biblioteca familiar, que hoxe acolle o Museo do Pobo Galego, responde perfectamente a esa figura do intelectual comprometido. É un dos promotores da recuperación da Casa da Matanza, organiza un funeral por Castelao en Rianxo, é un dos impulsores da editorial Bibliófilos Gallegos e colabora economicamente tamén coa editorial Galaxia, ademais de axudar a nai e irmá de Rafael Dieste e a nai e irmás de Castelao, de pagar multas de represaliados ou de adquirir obra de artistas que o perderan todo debido ao golpe do 36. Os Baltar tiñan unhas ideas que non agochaban. E, aínda que foron dos perdedores da guerra, gañaron en compromiso e, como Ángel Baltar, que morreu antes do 36, en orgullo polo moito que foran quen de construír como saga familiar.


Summary: O colectivo Enfermeiras Eventuais en Loita e o sindicato CIG denuncian a "precariedade" á que están sometidas as traballadoras no Complexo Hospitalario Universitario de Ourense.

Enfermeiras Eventuais en Loita denuncia a "precariedade" á que están sometidas as traballadoras do Complexo Hospitalario Universitario de Ourense (CHOU). O colectivo móstrase especialmente crítico coa situación referente aos EPI, que cualifican como "peores que os plásticos que levan os peregrinos. As costas quedan ao aire, parte do tórax tamén... entón o que nos dixeron e que poñamos unha por diante e outra por detrás, esa foi a súa solución". A situación é especialmente grave, xa que as traballadoras que realizan esta denuncia desenvolven as súas funcións nunha planta con doentes positivos na COVID-19. "Nós -explican- entendemos que pode haber falta de material, pero o que non pode ser é que teñamos que traballar desprotexidas". A carestía de EPI esténdese tamén a outro tipo de materiais, como gorros. "Temos que pedirllos aos compañeiros de quirófano, e se non teñen usamos calzas de usar e tirar na cabeza", lamenta Enfermeiras Eventuais en Loita. Con respecto ás mascarllas, informan de que levan empregadas "catro tipos distintos, e cada vez peores", e que as que están usando actualmente "non se adaptan" ás súas caras, polo que se senten "desprotexidas". "As consecuencias de todo isto -apuntan- será que nos infectemos nós, e ao propio sistema sanitario, porque ter boas EPI non é un capricho noso. Que vai ser dos doentes sen nós?". Pola súa banda, o sindicato CIG sinala coincidir "plenamente" coas reivindicacións e denuncias do colectivo Enfermeiras Eventuais en Loita, porque teñen constatado que levan "uns mandís moi incómodos, doutros sectores como a hostalería, de tallae moi grande ou moi pequeno, cousa que tamén pasa cos guantes, por non falar da incomodidade e o calor que provoca a acumulación de capas por usar malas EPI". Ademais, a CIG critica o feito de que o persoal teña "que ir de habitación en habitación coa mesma bata, pasando de zonas COVID a non-COVID", co risco que iso implica. "Isto non pode continuar así", conclúen.


Summary: Só hai dúas situacións nas que a poboación deba facer uso das luvas de protección pola COVID-19. A chave está en introducir a hixienización de mans nas rutinas diarias para que pase a ser algo común no futuro.

Case dous meses de confinamento despois, e "controlada" a curva de contaxios segundo o Ministerio de Sanidade, chega a desescalada e a posibilidade de saír á rúa con máis flexibilidade. O uso de equipos de protección individual (EPI) non é obrigatorio, mais si é recomendábel no canto de extremar as precaucións para evitar o contaxio da COVID-19. Como estamos ante un virus que se transmite polas gotiñas de saliva que se emiten ao falar, o primeiro é o uso de máscaras de protección para cubrir o nariz e a boca fóra da casa. A segunda prioridade son as mans, a través do contacto con calquera superficie contaminada podemos transportar o virus connosco e espallalo, ou mesmo chegar a contaxiarnos. Hai que levar luvas pola rúa? "Taxativamente non", asegura a Nós Diario Francisco L. Vázquez Vizoso, médico especialista en Medicina Preventiva. "Só hai dúas situacións nas que está xustificado o uso de luvas: no supermercado para coller froitas e verduras e cando se está en contacto directo con enfermos con COVID-19", asegura. "É manifestamente incorrecto andar coas luvas postas pola rúa", engade Vizoso, que foi durante moitos anos xefe do servizo de Medicina Preventiva do Hospital Montecelo de Pontevedra. Pero, por que non son necesarias? "Levar as luvas postas crea unha falsa sensación de seguridade. Por exemplo, se colles o ascensor e levas as luvas postas, logo tocas o picaporte e vas movéndote coas mesmas luvas... Así, vas tocando o que xa tocaches e reduces o número de veces que te hixienizas as mans", explica. Nin sequera no transporte público? "Non, a xente ten que acostumarse a andar cunha solución de base alcohólica no bolsillo. E unha vez que termina o que está a facer ou sae, por exemplo, dun medio de transporte público, ten que hixienizar as mans e despois lavalas con auga e xabón cando estén visíbelmente sucias", incide. Hixienizar as mans Segundo o preventivista, a capacidade de eliminar microorganismos é moi superior no caso das solucións de base alcohólica que no caso do lavado de mans con auga e xabón."Cun bo lavado de mans consegues eliminar entre un 60% e un 70% dos microorganismos polo arrastre do xabón, que disolve a cuberta lipídica externa do virus", afirma. Porén, co bo uso dun xel ou líquido hidroalcohólico "elimínanse o 99% dos microorganismos" que haxa nas mans. Por que está tan estendido o uso das luvas? "As primeiras que non teñen os criterios moi claros son as propias sanitarias. Na literatura científica, así como o lavado de mans está perfectamente estabelecido, o uso de luvas é un tema confuso", indica Vizoso, quen reitera que no caso da poboación xeral só se deben empregar para coller a froita e cando se atende a unha persoa con coronavirus. "Vexo moitísima xente que sae do supermercado coas luvas postas e vai así até a súa casa. Iso é unha barbaridade. Se realmente tocou cousas que teñan virus o está expandindo. Hai que sacar as luvas inmediatamente despois de rematar a acción para a que son precisas", confirma. Retirar as luvas sen contaminar A crise do coronavirus vai instaurar na nosa sociedade novas costumes e unha delas vai ser a hixiene de mans. Vizoso apunta que nos Estados Unidos de América hai "unha cultura da importancia da hixiene de mans que está moito máis interiorizada que a de aquí. Xa teñen o costume hai tempo e alí é habitual ver a xente hixienizar as mans ao baixar do metro". Neste sentido, o preventivista sinala que houbo imaxes sociais que transmitiron unha mensaxe errónea sobre o uso das luvas. "Por exemplo, creo que as imaxes dos reis coas luvas postas nun acto foi nefasta; así como as imaxes de persoal sanitario aplaudindo nas entradas dos hospitais coas luvas postas", conta. E como se sacan correctamente as luvas? "Hai que ter coidado de como retiralas para non contaminarse e sempre sacalas de maneira que quede exposta cara fóra a parte de dentro, que está limpa", di Vizoso. Entre o material dixital do Servizo Galego de Saúde (Sergas) hai un vídeo no que se demostra como é a retirada axeitada.


Summary: Os medios de extinción traballan para extinguir os seis incendios que se atopan nestes momentos activos, estabilizados ou controlados. O único que permanece activo é o do municipio de Laza, que queimou xa unhas 2.100 hectáreas, segundo as últimas estimacións provisionais.

A Consellería do Medio Rural asegurou na mañá do domingo que o incendio de Laza xa se atopa "practicamente perimetrado" e ademais "evoluciona favorabelmente cara á súa estabilización". No punto traballaron até o momento dous técnicos, 59 axentes, 119 brigadas, 59 motobombas, tres pas, un tractor, 12 avións e 14 helicópteros. [VÍDEOS] Os incendios avanzan sen control en Carballeda de Valdeorras, Laza e Chandrexa, con case 1.400 hectáreas arrasadas Por outra parte, a Xunta deu por estabilizado ás 23,47 horas o incendio iniciado a última hora da tarde deste sábado na parroquia de Torbeo, no concello de Ribas de Sil que, segundo as últimas medicións provisionais, queimou máis de 20 hectáreas. Así mesmo, permanecen controlados os incendios de Casaio, en Carballeda de Valdeorras, que queimou ao redor de 440 hectáreas; o de Astureses, en Boborás, cunhas 120 hectáreas calcinadas; e, desde as 23,29 deste sábado, o de San Cosmede de Cusanca, no Irixo, onde arderon unhas 680 hectáreas. Ademais, con datos actualizados na conta de Twitter de Medio Rural tamén se deu por controlado na mañá deste domingo o lume da parroquia de Pentes, no municipio da Gudiña, que segundo as últimas estimacións calcinou unha superficie superior a 20 hectáreas. Cos datos ofrecidos pola Consellaría no último parte con información, tamén se deu por extinguido ás 02,09 horas un incendio activo en Vilardá, parroquia de San Xoán de Río, que queimou unhas 8,2 hectáreas. Outros incendios extinguidos Ademais, sobre as 20 horas da sexta feira, máis dunha semana despois de que empezase na parroquia de Cures, deuse por extinguido o fogo de Boiro, na comarca do Barbanza. As hectáreas arrasadas por este lume forestal ascenden a 2.200. A evolución do incendio de Boiro obriga a activar a alerta pola proximidade do lume a vivendas O de Boiro, que é o maior dos rexistrados até agora durante o mes de agosto no que respecta a superficie afectada -aínda que lle segue de perto o de Laza-, provocou a activación da alerta por proximidade a vivendas, desaloxos e afectou a outra localidade da comarca, A Pobra. Entre os extinguidos no mes de agosto, atópanse os de Verín (600 hectáreas), Caldas de Reis (450 hectáreas), Ponte Caldelas (380 hectáreas), A Mezquita (224 hectáreas) e Maceda (120 hectáreas) como os seguintes de maior extensión. Outro dos extinguidos máis significativos foi o do municipio de Monfero, parroquia de Queixeiro, xa que puxo en risco a reserva natural das Fragas do Eume, aínda que se apagou despois de queimar só 0,01 hectáreas de monte. Tamén arderon 0,21 hectáreas en Vilariño de Conso, con afectación ao Parque Natural do Invernadoiro. A lista dos xa extinguidos en agosto complétase con: As Pontes (dous fogos de 109 e 60 hectáreas) Arbo (82 hectáreas), Calvos de Randín (50 hectáreas), Ponteareas (15,6 hectáreas), Ames (6 hectáreas) e Vilariño de Conso (0,21 hectáreas). Todo iso após unha segunda quincena de xullo na que arderon unhas 34.000 hectáreas na Galiza, cos lumes do Courel (11.100 hectáreas) e Valdeorras (10.500) como os maiores rexistrados na historia.


Summary: Os socialistas reclaman saber se o Goberno galego pagou a estancia de dúas directivas e, se non foi así, "quen o fixo"

Pagou a Xunta a viaxe e senón, quen o fixo? É unha das preguntas que o PSdeG pon sobre a mesa da Consellería de Sanidade á espera de respostas. A voceira socialista en materia sanitaria, Carmen Acuña, vén de rexistrar no Parlamento unha pregunta para obter por escrito aclaracións a respecto da información revelada por El País a comezos de xullo, na cal este diario informaba de que a directora técnica do Centro de Transfusións de Galicia (CTG), Inmaculada Rodríguez, e a súa hematóloga xefa, Azucena Castrillo, se desprazaran ata Cancún para participar nun congreso de firmas farmacéuticas. Desa viaxe a Xunta apenas ofreceu información, nin sobre as súas motivacións nin sobre o seu custo. "Supoñemos que un Goberno tan austero, que recorta servizos públicos, non financiará ao mesmo tempo congresos en Cancún" É precisamente a escaseza de datos un dos primeiros motivos de receo nas filas socialistas. "A día de hoxe constitúen un misterio tanto a finalidade desta viaxe como o seu financiamento, pois a conselleira négase a aclarar estes detalles a pesar de tratarse de dúas directivas do Sergas", di Acuña na súa iniciativa, na que ademais abonda no feito de que o evento "é organizado por multinacionais da industria farmacéutica" e "parece que a estancia en Cancún" se prolongou "máis alá da duración do propio congreso". "Supoñemos que un Goberno tan austero, que está a recortar a diario servizos públicos di que por mor da crise non financiará ao mesmo tempo congresos en Cancún para os seus cargos" nin tampouco "permitirá que a industria farmacéutica financie estancias de directivas do Sergas" na cidade mexicana. "Ante esta situación tan incongruente" o PSdeG reclama coñecer as "razóns" para que Rodríguez e Castrillo participasen no devandito congreso, a "duración" da propia cita médica e da "estancia" posterior, se houber, e saber se a Consellería "financiou" o desprazamento "e, de ser o caso, canto lle custou ao pobo galego". Do mesmo xeito, se non houbo fondos públicos polo medio os socialistas esixen coñecer "quen financiou" a viaxe "se non foi a Consellería". "Quizais asumiron ese custo empresas privadas da industria farmacéutica organizadoras do evento?", cuestiona Acuña. Ligado con isto, a iniciativa parlamentaria, rexistrada o pasado día 19, pide coñecer "que empresas excatamente foron as que financiaron e por que importe", "que contratos mantén a día de hoxe" Sanidade con esas empresas, "que contratos existiron durante os anos 2010, 2011e 2012 con elas" e "cales están previstos para os próximos anos". Unha vez formulada a pregunta a celeridade na resposta depende en exclusiva do Goberno galego e todo semella indicar que esta non será excesiva xa que, no que vai de verán, o ritmo de resposta por escrito a preguntas parlamentarias da oposición caeu moi sensiblemente, ata o punto de ser practicamente nulo.


Summary: Presentámosvos a serie fotográfica realizada por Alba Viñas o pasado ano no concello ourensán.


Summary: Carme Iglesias Sueiro dixo na Radio Galega que David Fernández Calviño "dicía nos mítines que ía marchar" para Dinamarca cando lle aprobasen a bolsa, e que iso era coñecido "por todos". Iglesias denuncia ser vítima de 'insultos, desprezo e acoso" por se reafirmar en que vai ocupar o escano vacante.

Nunha entrevista na Radio Galega, Carme Iglesias afirmou que "todos sabían" antes dos comicios galegos de outubro de 2012 que David Fernández Calviño ía renunciar o escano se saía deputado. "En Anova e Esquerda Unida sabíano", insistiu Iglesias, que mesmo engadiu na entrevista na radio pública que o propio Calviño "decía iso nos mítines e falaba mesmo de Dinamarca, que era moi guay". Para esta ourensá, que se mantén firme en que vai ocupar a vacante que deixa Calviño e non vai renunciar á acta, como lle piden desde AGE, David Fernández deixara claro que marchaba "moitas veces", pois pedira unha bolsa e estaba agardando que lla concederan, sempre segunda a versión de Carmen Iglesias. Iglesias tamén afirmou nesta entrevista que a decisión de non deixar correr a lista para que ese escano fose ocupado pola número 3 (tamén de Anova, como Fernández Calviño) estaba a provocar unha situación difícil para ela. Así, empregou textualmente as palabras "acoso", "desprezos" e "insultos". "Defenderei o programa de AGE" Esta ourensá dixo que a súa intención era tomar posesión do escano e entrar no grupo parlamentar de AGE, mais recoñeceu que iso era imposíbel. Mesmo así, apuntou, "eu defenderei o programa de AGE e votarei a favor de todo o que eles propoñan no Parlamento"


Summary: Puxeron en coñecemento da Policía a identidade desa persoa, que estaría ligada á extrema dereita.

F.M.R, o independentista que a semana pasada sufriu unha brutal agresión fascista en Ferrol, e unha testemuña da malleira identificaron a unha persoa como presunta participante nese ataque. Unha identificación que fixeron en sede policial para que ficase constancia da mesma, achegando nome e identidade desa persoa, segundo recoñecen fontes da defensa a Sermos Galiza. O rostro do presunto agresor éralles coñecido á vítima e á testemuña e foron elas as que, a través das redes sociais, foron quen puxeron nome a esa persoa a través dunha busca nas redes sociais. Dados que a Policía xa ten no seu poder. Na agresión, segundo denunciara F.M.R, participaran entre oito e dez persoas. Fontes do independentismo indican que o presunto agresor estaría ligado a outros incidentes anteriores protagonizados na cidade pola extrema dereita española. F.M.R presentou, acompañado do seu avogado, a denuncia por esta agresión a pasada segunda feira, 11 de marzo. Esta sexta feira o caso aínda estaba pendente de ser asignado a un xulgado en concreto para que inicie o procedemento. Hai certa preocupación a que esta dilación poida prexudicar a vítima. Por exemplo, no lugar onde decorreu a agresión hai unha sucursal bancaria, cuxas cámaras de vixilancia puideron captar imaxes relacionadas coa malleira ou o grupo agresor. Canto máis se tarde en solicitar o vídeo, máis risco de que o mesmo poida non estar dispoñíbel. O independentista F.M.R sufriu unha brutal agresión cando volvía de madrugada a asa, sendo atacado por un grupo de persoas que ao berro de 'rojo, hijo de puta' batérono para, unha vez no chan e inconsciente, continuar a golpealo, provocándolle diversas fracturas e fisuras.


Summary: Economistas Frente a la Crisis é unha iniciativa impulsada por un grupo de economistas preocupados "pola interpretación predominante da natureza da crise e o seu diagnóstico". Este xoves 26, o colectivo constitúese en asociación para trasladar á sociedade "unha versión do que está a ocorrer diferente á que nos intentan impoñer como única". Alfonso Prieto é un dos membros deste prestixioso colectivo.

Economistas Frente a la Crisis é unha iniciativa impulsada por un grupo de economistas preocupados "pola interpretación predominante da natureza da crise, o seu diagnóstico e os principios que están informando da súa xestión". Este xoves 26, o colectivo, que agrupa a uns 30 expertos, constitúese en asociación "para institucionalizarse e funcionar dunha maneira máis axeitada" e trasladar á sociedade "unha versión do que está a ocorrer diferente á que nos intentan impoñer como única". Alfonso Prieto é un dos membros dun colectivo cuxos últimos manifestos son lecturas de cabeceira de milleiros de persoas preocupados polo rumbo da situación económica. Por que se conforman en asociación? É unha cuestión práctica para o funcionamento do colectivo. Chegamos a un punto no que temos conseguido unha enorme difusión dos nosos manifestos e unha importante afluencia ás nosas conferencias e para funcionar mellor queríamos institucionalizar o grupo para funcionar dunha maneira axeitada. Que pretende Economistas frente a la crisis? O que queremos, como grupo de economistas, levar á sociedade o debate sobre o que está a ocorrer en España e en Europa, xa que o que lle ocorre ao Estado circunscríbese nas políticas económicas europeas. Pretendemos trasladar o debate económico poñendo o pensamento económico que estudamos e practicamos ao longo da nosa vida ao servizo dos cidadáns. Queremos que teñen unha versión distinta da que se intenta impoñer, xa non como dominante, senón como única. Desexamos que a xente se exprese libremente a través do noso colectivo e convidar tamén a profesionais doutras disciplinas ao noso colectivo. "Os gobernos intentan impoñer unha versión da crise xa non dominante, senón única" Está a sociedade acreditando nese discurso económico dominante? A sociedade o que está é asistindo inerme a estas medidas baseadas nunha única interpretación e a un diagnóstico equivocado da economía española e europea. Deixar en mans das persoas que impoñen a austeridade como única saída á crise é, como di Paul Krugman, un suicidio para España e para Europa, pero é un suicidio moito antes para España que para Europa. Hai outras saídas á crise que non teñen por que provocar o desmantelamento do Estado de Benestar aproveitándose da situación. Os que impoñen estas ideas dinnos: "temos que facelo porque non hai outra opción". Non é verdade. Hai outras saídas. Que saídas alternativas son esas? Hai esperanzas de que se cambie de rumbo? É moi importante o que se está a dilucidar nas eleccións francesas. O posible gañador dos comicios fala dunha saída que é a mesma da que nós falamos. Fala de conseguir financiamento e flexibilización neste proceso de redución do déficit. Ninguén nega que hai que reducir o déficit, pero a pregunta é por que hai que reducilo en tan pouco tempo. Por que hai que chegar ao 3% en 2013 e non en 2015? A quen beneficia? "Ninguén nega que haxa que reducir o déficit, pero por que hai que chegar ao 3% en 2013 e non en 2015?" E a quen beneficia? Fálase dos mercados, pero os mercados teñen nomes e apelidos e algúns son moi coñecidos e están moi achegados a nós. Temen que esta interpretación ou diagnóstico dominante nos gobernos poida acabar nunha crise de valores na sociedade? Desde logo que pode acabar provocando isto. As persoas que pensan o que nós pensamos, a xente que está en posicións progresistas ou de esquerdas defenden o modelo social europeo como un dos cumios da cultura mundial. Por que poñer isto en solfa agora? Pois porque hai intereses e grupos que sacan moito máis beneficio cunha sanidade e unha educación privada que cunhas públicas. Os impostos non chegan porque nos sistemas fiscais actuais pagan máis os que menos teñen, as clases medias e os asalariados. As grandes fortunas e empresas acaban pagando menos, esa é a historia. É unha esaxeración dicir que se pode estar a acabar cun Estado de Benestar que custou tantos anos conseguir? Non é esaxeración ningunha. Eu só introduciría un matiz. Estase intentando acabar co estado de benestar, os gobernos están intentando iso. Estamos a tempo de evitalo? Estamos a tempo sempre que haxa un clamor social, sempre que a xente se manifeste de forma totalmente contraria a estas medidas. Ou é que os pensionistas son os culpables? Foron eles os que provocaron a crise de Lehman Brothers? Todo isto é un sarcasmo.


Summary: O Workshop Atlántico sobre Economía Enerxética e Ambiental, organizado cada dous anos polo centro de investigación galego Economics for Energy e o alemán Centro para a Investigación Económica Europea, celebrarase este mércores e xoves na Toxa.

A Toxa acollerá este mércores e xoves a sexta edición do Workshop Atlántico sobre Economía Enerxética e Ambiental, un evento que cada dous anos organizan o centro de investigación galego Economics for Energy e o alemán Centro para a Investigación Económica Europea. O evento reunirá algúns dos principais expertos internacionais en enerxía, medio ambiente e economía e servirá para presentar unha plataforma europea de investigación no ámbito da economía da eficiencia enerxética, promovida por estes dous centros de investigación máis o Instituto Federal de Tecnoloxía de Zürich e a Fundación Eni Enrico Mattei (FEEM), de Italia. A coordinación da organización do congreso corresponde un ano máis ao investigador galego Xavier Labandeira, director de Economics for Energy e que en setembro asumirá a dirección da Unidade de Investigación sobre Política Climática (CPRU) do European University Institute, un dos centros de referencia para a Comisión Europea nesta materia. En entrevista con Praza Pública, hai uns meses, Xavier Labandeira destacaba a necesidade de levar a cabo "cambios estruturais" na xestión enerxética, para "non estar simplemente nas mans do ciclo económico", desacoplando "a evolución das emisións de gases de efecto invernadoiro da evolución económica para que cando se inicie o período de crecemento non se disparen novamente as emisións causantes de cambio climático". A eficiencia enerxética é "un dos instrumentos máis importantes e urxentes para reducir a contaminación, mitigar o cambio climático, reducir a dependencia dos combustibles fósiles e conseguir aforros moi significativos na factura enerxética" Os organizadores do congreso salientan que a eficiencia enerxética é "un dos instrumentos máis importantes e urxentes para reducir a contaminación, mitigar o cambio climático, reducir a dependencia dos combustibles fósiles e conseguir aforros moi significativos na factura enerxética de familias e empresas". Neste congreso exporanse as investigacións máis relevantes e recentes a nivel mundial neste ámbito. Os seus responsables detacan que as súas conclusións "son seguidas con interese polas administracións e institucións con competencias na regulación das políticas de eficiencia enerxética, renovables e cambio climático". Os relatorios científicos estarán a cargo de expertos chegados de Alemaña, Italia, Francia, Suíza, Reino Unido, Portugal, Australia, Xapón, Estados Unidos e Chile, ademais de España. Os relatores principais serán Richard Schmalensee e Massimo Filippini Os relatores principais serán Richard Schmalensee e Massimo Filippini. O primeiro, que tratará o futuro da enerxía solar, é profesor do Instituto Tecnolóxico de Massachusetts (MIT), onde dirixiu o seu Centro de Investigación de Políticas Enerxéticas e Ambientais, e foi membro do Consello de Asesores Económicos do presidente dos Estados Unidos. Pola súa banda, Filippini é director do Centro de Política e Economía da Enerxía do Instituto Federal de Tecnoloxía de Zürich (ETH Zürich, considerado o MIT europeo) e membro do Centro de Investigación Económica, dependente do mesmo organismo. A súa intervención estará centrada na eficiencia enerxética no sector residencial. En total, durante o congreso realizaranse 45 relatorios, entre sesións plenarias e paralelas, ás que se sumará unha mesa redonda sobre as fronteiras da economía da eficiencia enerxética, na que debaterán expertos procedentes de centros europeos, estadounidenses e xaponeses, procurando obter unha perspectiva mundial.